CELEX: 62007TN0320
Language: ro
Date: 2007-08-24 00:00:00
Title: Cauza T-320/07: Acțiune introdusă la 24 august 2007 — Jones și alții/Comisia Comunităților Europene

20.10.2007   
            
            
               RO
            
            
               Jurnalul Oficial al Uniunii Europene
            
            
               C 247/37
            
         Acțiune introdusă la 24 august 2007 — Jones și alții/Comisia Comunităților Europene
   (Cauza T-320/07)
   (2007/C 247/61)
   Limba de procedură: engleza
   Părțile
   
      Reclamanți: Glenn Jones și Daphne Jones (Neath, Țara Galilor), FForch-y-Garron Coal Company Ltd (Neath, Țara Galilor), Desmond Ivor Evans and David Raymond Evans (Maesteg, Țara Galilor) (reprezentant: D.I.W. Jeffreys, Solicitor)
   
      Pârâtă: Comisia Comunităților Europene
   Concluziile reclamanților
   
               —
            
            
               anularea Deciziei Comisiei din 18 iunie 2007 în cauza COMP/37.037 privind plângerea reclamanților cu privire la o discriminare ilicită în materie de prețuri, practicată de Central Electricity Generating Board;
            
         
               —
            
            
               obligarea Comisiei Comunităților Europene la plata cheltuielilor de judecată.
            
         Motivele și principalele argumente
   Această acțiune este introdusă în temeiul articolului 230 CE și vizează să obțină anularea Deciziei Comisiei din 18 iunie 2007 (cauza COMP/37.037 — SWSMA) prin care s-a respins o plângere potrivit căreia practicile în materie de prețuri adoptate de Central Electricity Generating Board în perioada 1984-1990 față de producătorii de cărbune reprezintă o discriminare ilicită în materie de prețuri față de producătorii privați de cărbune, inclusiv față de reclamanți, contrară articolului 4 litera (b) din Tratatul CECA, în vigoare la acel moment.
   Reclamanții afirmă că, adoptând această decizie, Comisia a săvârșit un număr de erori de drept și/sau de apreciere fundamentale și, prin urmare, decizia trebuie anulată.
   Reclamanții susțin faptul că, analizând chestiunea discriminării în materie de prețuri la scară națională în loc să se refere la piața locală, pe care operau reclamanții, Comisia a săvârșit o eroare de drept. În plus, reclamanții apreciază că, dată fiind mărimea instalațiilor miniere și politica de acordare a licențelor a British Coal Corporation, Comisia a săvârșit o eroare afirmând că minele private sub licență pot furniza numai cantități limitate de cărbune și pe termen scurt. În sfârșit, reclamanții susțin că, în mod eronat, Comisia a concluzionat că, întrucât Tratatul CECA a expirat și Comisia nu mai dispune de o competență exclusivă referitor la încălcările acestuia din urmă, nu se mai impune o decizie a Comisiei prealabilă solicitării protecției judiciare în fața instanțelor naționale.